育闍黎房見秋蘭有花作
作者：毛滂
朝代：宋

paragraphs: 南風吹露畦，苦菜日夜花。
同榮有蔓草，託質多長蛇。
邇來合蕭條，凄風寄蒹葭。
禪房向幽寂，雲日曖庭沙。
竹根逢小春，紫蘭茁其芽。
造物惜鮮榮，寧肯及幽葩。
偶出白帝恩，未必黄鍾家。
芳馨半孤冷，蕭艾終横斜。
譬如隱君子，悃愊初無華。
深藏不自獻，清芬亦難遮。
陶翁抱疏韻，對此心忻嘉。
離騷久相從，濁酒不待賒。
紉衣濯滄浪，援琴卧烟霞。